《听项炯庵吹笛》
清代·朱筼

湿云夕敛轻阴薄，雨洗花光漾寥廓。十斛春愁黯不开，来过罗郎浇酒阁。

炯庵项君秦淮客，卧向胡床弄长笛。绝塞风高断雁悲，寒江秋老啼猿涩。

余声袅袅逐游丝，落日花前天宇阒。忆予客梦少年场，桃叶桃根几断肠。

君归试问清溪水，应记风流桓野王。

作者简介：（1718—1797）江苏江都人，字二亭，号市人。诸生。家贫，弃举业，经商自给，夜则读书，遂博通史籍，工诗古文。能拳术，性情谦和，人虽犯之，亦不反击。家无余财，而好周人急。有《二亭诗钞》。